Et af de mest kyniske og forkastelige aspekter ved den verserende Støjberg-sag er højrefløjens misbrug af kvindesagen til at dække over og bagatellisere muligt lovbrud og gentagne løgne.

Siden sagen om Inger Støjbergs ulovlige instruks blev belastende for regeringen, har højrefløjen haft en klar strategi: At få sagen til at fremstå som et spørgsmål om etisk og moralsk stillingtagen til barnebrude. Som en konsekvens heraf har man igangsat en intensiv indsats for at bortforklare oppositionens forsøg på at kulegrave forløbet og ministerens skiftende forklaringer med, at venstrefløjen ikke nærer omsorg for pigerne og endda er villige til at ofre pigernes rettigheder for at få ministeren væltet.

Højrefløjen fremstiller sagen som et valg mellem kvindekamp og kvindeundertrykkelse. Går du imod Støjberg, er du for barnebrude, synes logikken. Det er misvisende og manipulerende – og hensynsløst over for kvinder, der rent faktisk har brug for hjælp.